
Komlópellet és leveleskomló alfa-sav hasznosulása a sörlé extrakttartalmának függvényében

A komlókészítmények fontos és állandó helyet foglalnak el a sörgyártási alapanyagok piacán. A keserűsavak az alfa- és béta-savak együttesének gyűjtőneve, amelyek a komlógyanta lágy frakciójának nagy részét alkotják. Ezek a vegyületek alkotják a komló fő keserűanyag komponenseit, valamint nagymértékben befolyásolják a sör keserű értékét és jellegzetes aromáit. A komlóforralás során az oldhatatlan alfa-savak, izomerizáció útján vízoldható izo-alfa-savvá alakulnak át. Az alfa-sav izomerizációját nagymértékben befolyásolja a forralás időtartama, a sörlé pH értéke, valamint az extrakt-tartalom is hatást gyakorol az izomerizációra.
Célom volt öt különböző extrakt-tartalmú, maláta őrleményből előállított, cefrézett sörlé elkészítése, amelyeken keresztül meghatározható és összehasonlítható a szárított leveles komló, illetve a komlópellet alfa-sav hasznosulása. Az alfa-sav hasznosulása mellett számos más paraméter vizsgálata is előtérbe került.
Kísérleteim alatt használt fő alapanyagok; a pilseni maláta őrlemény, valamint a Spalter Select leveles és pellet komlókészítménye volt. Az adatok meghatározásához különféle analitikai módszereket alkalmaztam, amelyek között szerepelt az alfa-sav tartalom, az extrakt-tartalom, szín, pH és végül a keserűérték meghatározás.
Sörleveimet hagyományos cefrézési eljárással készítettem. A komlóforralás során beadagolni kívánt komló mennyiségét aránypár segítségével határoztam meg a kezdeti térfogatból, úgy, hogy az állandó mennyiségű adagolás 2 gramm/liter legyen. A felhasznált leveles, illetve pellet típus alfa-sav tartalmának és a sörléhez adagolt mennyiségnek a tudatában kiszámolhatóvá vált a beadagolt alfa-sav mértéke. Az izomerizált alfa-sav abszolút mennyisége, a keserűértékből, valamint a komlóforralás utáni térfogatból számítható, majd ez által az alfa-sav hasznosulásának mértéke is meghatározható. A hasznosulás tekintetében jobb ráta mutatkozik a pellettel forralt sörlevek esetében. A leveles komlóval forralt mintáknál 58,48 %, míg a pellettel forraltaknál 71,75 % lett az átlagos alfa-sav hasznosulás.
Számos vizsgálat alátámasztja, hogy fordított arányú lineáris kapcsolat lelhető fel a sörlé extrakt-tartalma és a komló hasznosulása között. Ahogy a sörlevek sűrűsége növekszik, úgy a hasznosulás mértéke folyamatosan csökken. Saját eredményeimet tekintve ez az összefüggés nem egyértelmű.



